15 Sa ntlha, Jesu o ne a leka ka bojotlhe go se dire ditiro dipe tsa tshiamololo. Gongwe o etse tlhoko gore ditiro tse dintsi tsa tshiamololo di bakwa ke fa ka boikgogomoso batho ba ba sa itekanelang ba itlhokomolosa selekanyo se se ba tshwanetseng sa taolo. Jesu o ne a se ka a dira jalo. Nako nngwe monna mongwe o ne a tla kwa go Jesu a bo a re: “Moruti, bolelela morwarre gore a kgaoganye boswa le nna.” Jesu o ne a araba jang? “Monna, ke mang yo o neng a ntlhoma go nna moatlhodi kgotsa mokgaoganyi mo go lona?” (Luke 12:13, 14) A seo ga se gakgamatse? Jesu o ne a na le botlhale, kgono ya go lemoga le taolo e a e filweng ke Modimo e e neng e feta ya motho ope fela mo lefatsheng; le fa go ntse jalo, o ne a gana go itsenya mo kgannyeng eo, e re ka a ne a sa newa taolo e e kgethegileng ya go dira jalo. Jesu ga a bolo go nna boikokobetso ka tsela eno, tota le ka diketekete tsa dingwaga tsa pele ga a nna motho. (Jude 9) Kgang ya go bo Jesu a ikanya Jehofa ka boikokobetso gore a mmontshe se tota tshiamiso e leng sone e re lemotsha sengwe se se molemo ka ene.